Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-09-30):
Pán poslanec, vy ste robíte z občanov srandu, skutočne. Ja som sa prešla medzi starostami a prešla som sa medzi primátormi. A viete, čo som počula? Že eurofondy sa rozdávali podľa straníckeho trička. To bola prvá vec. Že tam bolo obrovské množstvo byrokracie, to bola druhá vec, že boli absolútne nekompetentne riadené, to bola tretia vec. A viete, čo to najlepšie dokumentuje, keď hovoríte o prepadnutí eurofondov? V roku 2017 a 2018, viete, koľko prepadlo eurofondov? 150 mil.! A to prepadlo z jediného dôvodu, že vaša vláda SMER-u – sociálna demokracia ich nebola schopná vyčerpať. Oni vlastne do Bruselu povedali, že ďakujeme veľmi pekne, nevieme, čo s tými peniazmi máme robiť, ďakujeme, nechajte si ich, my tých 150 mil. nepotrebujeme. Kvôli obrovskému eurofondovému škandálu v oblasti školstva, kvôli vašej nekompetentnosti a neschopnosti eurofondy vyčerpať, čo je absolútne škandalózne, ste pripravili občanov o 150 mil. eur!	A viete, koľko prepadlo v roku 2020? Nula. V roku 2020, keď my sme čelili ako vláda pandémii, keď mnohé administratívne procesy stáli, keď boli ľudia na home officeoch, keď bola ťažká situácia, vtedy sme dokázali vyčerpať všetko, čo pre ten rok sme vyčerpať mali, a prepadlo nám – nula. Ani jeden cent. Nemocnica. Nemocnica svätého Michala ale nebola postavená z eurofondov, a to vám poviem to, že, chvalabohu, pretože keby bola, tak by sme dostali korekcie vzhľadom na pochybnosti, ktoré boli pri verejných obstarávaniach. Spojené s pánom Kaliňákom. To je k Nemocnici svätého Michala. Čo sa týka starostov, aj ja chodím po regiónoch a dostávam od nich spätnú väzbu. Dostávam od nich spätnú väzbu, že najmä v Integrovanom regionálnom programe vy ste nám zanechali čerpanie 29 %. Za sedem rokov ste vyčerpali 29 %! To sa za to nehanbíte?! A ešte hovoríte tu o nejakom nekompetentnom riadení. 29 % za 7 rokov ste neboli schopní minúť, a to Slovensko má obrovský infraštruktúrny dlh! A vy ste neboli schopní minúť nič, len 29 %! Absolútne škandalózne. Čiže museli sme naštartovať procesy, okamžite sme zaviedli päť balíčkov zjednodušení, debyrokratizácie, kde sme zrušili také hlúposti, ktoré ste tu 20 rokov, ktoré ste ládovali do tých eurofondov, ako napríklad také výkazy, kde si museli písať poskytovatelia, že kedy, kedy, odkedy dokedy a išli na obed a kde sa zdržiavali v čase obeda. Toto si museli vykazovať v eurofondoch. Tak napríklad aj takéto veci, to sme zrušili a teraz si to vykazovať nemusia. Okrem ďalších iných procesných a manažérskych zjednodušení, ktoré sme v eurofondoch aplikovali. Čiže tu by som vám odporučila jednu dobrú radu, čo sa týka eurofondov, neozývajte sa v SMER-e, pretože vy máte také maslo na hlave, aj čo sa týka korekcií, ktoré sú v stovkách miliónov eur, ktoré ešte do dnešného dňa my ako Slovensko musíme platiť, že to je strašné. Vy ste skutočne pripravili nekompetentnosťou, teraz nechcem povedať rozkrádaním, ale áno, škandálmi, kauzami, napríklad kauza Dobytkár, eurofondový škandál. O čom sú tie kauzy? Tie sú o tom, ako sa jednoducho prešustrovali a dávali úplatky v eurofondoch. Ste pra... pripravili Slovákov, Slovenky o stámilióny eur. Takže na vašom mieste – téma eurofondov – treba byť ticho. (Potlesk.)